Daerah Kuala Selangor

Daerah Kuala Selangor merupakan sebuah daerah di negeri Selangor. Daerah ini terletak di bahagian tengah negeri Selangor berkeluasan 1,195 kilometer persegi dengan jumlah penduduk 281,711 orang pada tahun 2020. Daerah ini ditadbir Majlis Perbandaran Kuala Selangor dan berpusat di Kuala Selangor.

Sejarah 
Pada tahun 1857-1858, Sultan Sir Abdul Samad ibni Tengku Abdullah iaitu Sultan Selangor yang keempat telah berhijrah ke Jugra untuk mencari penempatan yang baru. Pada waktu itu keadaan di Kuala Selangor tidak stabil sehinggalah kehadiran Pegawai Daerah Kuala Selangor yang pertama iaitu Mr. Bellamy pada awal tahun 1920-an.

Sejak kehadiran beliau sehingga sekarang terdapat seramai 54 orang pegawai daerah iaitu 24 orang berbangsa Inggeris dan 30 orang Melayu. Pegawai daerah berbangsa Melayu pertama ialah YM Raja Uda bin Raja Muhammad yang berkhidmat pada tahun 1934-1935.

Pusat pentadbiran awal daerah ini pada mulanya terletak di Medan Perwira Bellamy yang dinamakan sempena pegawai daerah pertama. Pada tahun 1978, pusat pentadbiran daerah ini telah dipindahkan ke Bukit Hospital. Pada tahun 1987, pusat pentadbirannya sekali lagi dipindahkan ke Bandar Kuala Selangor dan dirasmikan oleh Sultan Salahuddin Abdul Aziz Shah pada 6 Mac 1987.

Pecahan pentadbiran 
Daerah Kuala Selangor dibahagikan kepada 9 mukim, 2 bandar dan 17 pekan;

Kawasan pilihan raya 
Daerah Hulu Selangor dirangkumi dua kawasan parlimen dan lima kawasan dewan undangan negeri;
 Tanjong Karang (P95)
 Sungai Burong (N08)
 Permatang (N09)
 Kuala Selangor (P96)
 Bukit Melawati (N10)
 Ijok (N11)
 Jeram (N12)

Demografi
Berdasarkan bancian Malaysia 2020 jumlah penduduk di Daerah Kuala Selangor ialah seramai 281,711 orang dengan kepadatan penduduk 237 orang perkilometer persegi yang dikategorikan sebagai taburan penduduk padat. Kebanyakan penduduk di daerah ini merupakan Bumiputera, membentuk 81.9 peratus penduduk. Kaum kedua terbesar merupakan kaum India diikuti Cina. Sebanyak 4.7 peratus penduduk merupakan bukan warganegara.

Nisbah penduduk lelaki kepada penduduk wanita ialah 105:100. Terdapat 88,913 tempat kediaman dengan sebanyak 76,447 isi rumah. Purata saiz isi rumah pula dicatatkan seramai empat orang dalam sebuah rumah. Lebih 188 ribu penduduk dalam kalangan umur bekerja, 82 ribu dalam golongan muda dan selebihnya 11 ribu orang merupakan warga tua.

Agama 
Majoriti penduduk beragama Islam iaitu 81.5 peratus (229,543 orang) dari jumlah penduduk, diikuti Hindu seramai 9.2 peratus (25,844 orang), Buddha sebanyak 7.4 peratus (20,938 orang), Kristian sebanyak 1.1 peratus (2,960 orang) dan lain-lain sebanyak 0.3 peratus (896 orang). Sebanyak 183 orang (0.1 peratus) tidak beragama manakala selebihnya 1,347 orang (0.5 peratus) tidak diketahui status agamanya.

Infrastruktur 
Terdapat sekitar 91 buah institusi pendidikan, sebuah hospital kerajaan, sembilan balai polis dan tiga balai bomba yang terdapat di sekitar daerah Kuala Selangor.

Rujukan 
Kuala Selangor